Document ID: 32005R2124

ΚΑΝΟΝΙΣΜΌΣ (ΕΚ) αριθ. 2124/2005 ΤΗΣ ΕΠΙΤΡΟΠΉΣ
της 22ας Δεκεμβρίου 2005
για τη θέσπιση παρεκκλίσεων από τον κανονισμό (ΕΚ) αριθ. 800/1999 όσον αφορά προϊόντα υπό μορφή εμπορευμάτων μη υπαγόμενων στο παράρτημα Ι της συνθήκης που εξάγονται σε τρίτες χώρες πλην της Ρουμανίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων (1), και ιδίως το άρθρο 8 παράγραφος 3,
Εκτιμώντας τα ακόλουθα:
(1)
Το άρθρο 4 του κανονισμού (ΕΚ) αριθ. 1043/2005 της Επιτροπής, της 30ής Ιουνίου 2005, για την εφαρμογή του κανονισμού (ΕΚ) αριθ. 3448/93 του Συμβουλίου όσον αφορά το σύστημα χορήγησης επιστροφών κατά την εξαγωγή, και τα κριτήρια καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγόμενων στο παράρτημα Ι της συνθήκης (2), ορίζει ότι ο κανονισμός (ΕΚ) αριθ. 800/1999 της Επιτροπής, της 15ης Απριλίου 1999, για τις κοινές λεπτομέρειες εφαρμογής του καθεστώτος των πιστοποιητικών εξαγωγής για τα γεωργικά προϊόντα (3), εφαρμόζεται στις εξαγωγές προϊόντων υπό μορφή εμπορευμάτων που δεν υπάγονται στο παράρτημα Ι της συνθήκης.
(2)
Το άρθρο 3 του κανονισμού (ΕΚ) αριθ. 800/1999 ορίζει ότι το δικαίωμα για επιστροφή γεννάται κατά την εισαγωγή σε μια δεδομένη τρίτη χώρα όταν για την εν λόγω τρίτη χώρα εφαρμόζεται διαφοροποιημένο ύψος επιστροφής. Τα άρθρα 14, 15 και 16 του εν λόγω κανονισμού καθορίζουν τους όρους καταβολής της διαφοροποιημένης επιστροφής και ιδιαίτερα τα έγγραφα που πρέπει να υποβάλλονται προς απόδειξη της άφιξης των προϊόντων στον προορισμό τους.
(3)
Σε περίπτωση διαφοροποιημένης επιστροφής, το άρθρο 18 παράγραφοι 1 και 2 του κανονισμού (ΕΚ) αριθ. 800/1999 ορίζει ότι μέρος της επιστροφής, που υπολογίζεται χρησιμοποιώντας το χαμηλότερο ύψος επιστροφής, καταβάλλεται κατόπιν αιτήσεως του εξαγωγέα μόλις προσκομισθούν αποδεικτικά στοιχεία ότι το προϊόν εγκατέλειψε το τελωνειακό έδαφος της Κοινότητας.
(4)
Η απόφαση αριθ. 3/2005 του Συμβουλίου Σύνδεσης ΕΚ-Ρουμανίας σχετικά με τη βελτίωση των εμπορικών διακανονισμών για τα μεταποιημένα γεωργικά προϊόντα που προβλέπονται στο πρωτόκολλο 3 της ευρωπαϊκής συμφωνίας (4) προβλέπει την κατάργηση, από 1ης Δεκεμβρίου 2005 των επιστροφών κατά την εξαγωγή στη Ρουμανία μεταποιημένων γεωργικών προϊόντων που δεν περιλαμβάνονται στο παράρτημα Ι της συνθήκης.
(5)
Η Ρουμανία έχει αναλάβει τη δέσμευση να χορηγεί προτιμησιακές ρυθμίσεις για την εισαγωγή αγαθών στο έδαφος της μόνον εάν τα εν λόγω αγαθά συνοδεύονται από έγγραφα όπου δηλώνεται ότι τα εμπορεύματα δεν είναι επιλέξιμα για την καταβολή επιστροφών κατά την εξαγωγή.
(6)
Βάσει των διακανονισμών αυτών, ως μεταβατικό μέτρο ενόψει της ενδεχόμενης προσχώρησης της Ρουμανίας στην Ευρωπαϊκή Ένωση και για να αποφευχθεί η επιβολή περιττών δαπανών στους επιχειρηματίες κατά τις εμπορικές συναλλαγές τους με άλλες τρίτες χώρες, είναι σκόπιμο να γίνει παρέκκλιση από τον κανονισμό (ΕΚ) αριθ. 800/1999 όσον αφορά την απαίτηση για απόδειξη της εισαγωγής στην περίπτωση των διαφοροποιημένων επιστροφών. Είναι επίσης σκόπιμο, όταν δεν έχουν καθοριστεί επιστροφές κατά την εξαγωγή για τις συγκεκριμένες χώρες προορισμού, να μη λαμβάνεται υπόψη το γεγονός αυτό κατά τον καθορισμό του χαμηλότερου ύψους επιστροφής.
(7)
Εφόσον τα μέτρα που ορίζονται στην απόφαση αριθ. 3/2005 του Συμβουλίου Σύνδεσης ΕΚ-Ρουμανίας θα εφαρμόζονται από 1ης Δεκεμβρίου 2005, ο παρών κανονισμός πρέπει να αρχίσει να ισχύει από την ημέρα μετά τη δημοσίευσή του.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των οριζόντιων θεμάτων που σχετίζονται με τις συναλλαγές μεταποιημένων γεωργικών προϊόντων που δεν υπάγονται στο παράρτημα I της συνθήκης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 16 του κανονισμού (ΕΚ) αριθ. 800/1999, όταν η διαφοροποίηση της επιστροφής είναι μόνο το αποτέλεσμα επιστροφής που δεν έχει καθοριστεί για τη Ρουμανία, η προσκόμιση αποδείξεων για τη διεκπεραίωση των τελωνειακών διατυπώσεων κατά την εισαγωγή δεν αποτελεί προϋπόθεση για την καταβολή της επιστροφής όσον αφορά τα εμπορεύματα του παραρτήματος ΙΙ του κανονισμού (ΕΚ) αριθ. 1043/2005, στα οποία εφαρμόζεται η απόφαση αριθ. 3/2005 του Συμβουλίου Σύνδεσης ΕΚ-Ρουμανίας.
Άρθρο 2
Κατά τον καθορισμό του χαμηλότερου ύψους επιστροφής κατά την έννοια του άρθρου 18 παράγραφος 2 του κανονισμού (ΕΚ) αριθ. 800/1999 δεν λαμβάνεται υπόψη το γεγονός ότι δεν έχει καθοριστεί επιστροφή για την εξαγωγή προς τη Ρουμανία των εμπορευμάτων του παραρτήματος ΙΙ του κανονισμού (ΕΚ) αριθ. 1043/2005, στα οποία εφαρμόζεται η απόφαση αριθ. 3/2005 του Συμβουλίου Σύνδεσης ΕΚ-Ρουμανίας.
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Δεκεμβρίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 2005.

Labels: 3
15
5
6